RESOLUCIÓN do 30 de novembro de 2010 pola que se dá publicidade ao acordo do Consello de Dirección do Instituto Galego de Promoción Económica que prorroga o prazo de presentación de solicitudes ao abeiro das bases reguladoras das axudas do Igape ao sector comercio polo miúdo, complementarias á liña de financiamento de circulante subsidiado e avalado para autónomos e microempresas (Plan Re-solve) e modificación do crédito dispoñible.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 13/12/2010

Mediante Resolución do 25 de setembro de 2009 publicouse o acordo do Consello de Dirección do Instituto Galego de Promoción Económica que aprobou as bases reguladoras das axudas para habilitación de liñas de financiamento de circulante subsidiado e avalado para autónomos e microempresas, instrumentadas mediante convenio de colaboración subscrito entre o Igape, as sociedades de garantía recíproca e entidades financeiras adheridas (DOG nº 191, do 29 de setembro).
Nestas bases habilitáronse os mecanismos para que os autónomos e as microempresas poidan acceder ao crédito e deste xeito poder resolver os problemas de liquidez xerados pola crise.
Esta desaceleración económica afecta a todos os sectores da economía, pero o pequeno comercio, constituído en Galicia por un modelo de empresa de un ou dous traballadores, está a sufrir en maior medida os seus efectos como consecuencia do acusado descenso no consumo das familias.
Ante esta situación, as saídas a curto prazo pasan, inevitablemente, polo recorte dos gastos. Neste sentido, a compensación dos gastos financeiros pode supoñer un apoio importante para o sector.
Por estes motivos, para axudar as microempresas e os autónomos a que poidan acadar a viabilidade e o seu normal funcionamento, o Igape, por proposta da Consellería de Economía e Industria, estableceu mediante Resolución do 25 de febreiro de 2010 axudas adicionais ao sector comercio polo miúdo, complementarias á liña de financiamento de circulante subsidiado e avalado para autónomos e microempresas (Plan Re-solve), consistentes na compensación do tipo de xuro mediante unha axuda do 2,5% do principal do préstamo ou crédito formalizado.
As ditas axudas complementarias teñen como prazo de solicitude máximo o 30 de novembro de 2010. Non obstante, tendo en conta que aínda non están resoltas todas as axudas do Plan Re-solve, o Consello de Dirección do Igape, na súa reunión do 15 de novembro de 2010, acordou prorrogar o prazo de presentación de solicitudes das bases reguladoras das axudas ao sector comercio polo miúdo e modificar a distribución plurianual dos créditos dispoñibles.
Por todo o anterior, en virtude das facultades que teño conferidas
RESOLVO:
Publicar o seguinte acordo do Consello de Dirección do Igape, do 15 de novembro de 2010, relativo ás bases reguladoras das axudas do Igape ao sector comercio polo miúdo, complementarias á liña de financiamento do circulante subsidiado e avalado para autónomos e microempresas (Plan Re-solve).
Primeiro.-Prorrógase o prazo de presentación de solicitudes establecido no artigo 12º da Resolución do 25 de febreiro de 2010 pola que se deu publicidade ás bases reguladoras das axudas do Igape ao sector comercio polo miúdo, complementarias ao Plan Re-Solve, ata o 31 de marzo de 2011.
Segundo.-Modifícase a distribución plurianual dos créditos dispoñibles para a concesión das referidas axudas establecidos no artigo 13º e modifícanse tamén os seus importes, de acordo coas solicitudes presentadas e previstas, que queda do seguinte xeito:
Partida orzamentaria	2010	2011
02.01-E5/10/01-656700	200.000,00 	160.000,00 
Os expedientes que se van resolver na anualidade 2011 tramitaranse ao abeiro do artigo 25º do Decreto 11/2009, do 8 de xaneiro de 2009, polo que se aproba o regulamento da Lei 9/2007, do 13 de xuño, de subvencións de Galicia, como expediente anticipado de gasto, téndose acreditado ao expediente que existe no proxecto de orzamentos da comunidade autónoma para 2011 crédito adecuado e suficiente para a cobertura orzamentaria do dito gasto. Na súa virtude, a concesión das subvencións no exercicio 2011 condiciónase á existencia de crédito adecuado e suficiente no momento da resolución da concesión.
Santiago de Compostela, 30 de novembro de 2010.
Joaquín Varela de Limia de Cominges
Director xeral do Instituto Galego de de Promoción Económica